b'\n_START_ARTICLE_\nBiserica de lemn din F\xc3\xa2nt\xc3\xa2na Domneasc\xc4\x83\n_START_PARAGRAPH_\nBiserica de lemn din F\xc3\xa2nt\xc3\xa2na Domneasc\xc4\x83, comuna Pruni\xc8\x99or, jude\xc8\x9bul Mehedin\xc8\x9bi, a fost construit\xc4\x83 la sf\xc3\xa2r\xc8\x99itul secolului XVIII . Are hramul \xe2\x80\x9eSf\xc3\xa2ntul Calinic\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI: MH-II-m-B-10325.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nSe crede c\xc4\x83 biserica a fost ini\xc8\x9bial ridicat\xc4\x83 \xc3\xaen localitatea V\xc4\x83giule\xc8\x99ti, din jude\xc8\x9bul Gorj, \xc3\xaen anul 1785, pe spezele stolnicului Constantin Str\xc3\xa2mbeanu. Exist\xc4\x83 \xc8\x99i o alt\xc4\x83 variant\xc4\x83, cea a aducerii ei din Maramure\xc8\x99, mai pu\xc8\x9bin probabil\xc4\x83, inspirat\xc4\x83 probabil de arhitectura atipic\xc4\x83 pentru bisericile de lemn din Oltenia: turn \xc3\xaenalt, cu galerie \xc3\xaenchis\xc4\x83, flancat de patru turnule\xc8\x9be, fle\xc8\x99\xc4\x83 ascu\xc8\x9bit\xc4\x83. \xc3\x8en anul 1889, la ini\xc8\x9biativa printesei Zoe Br\xc3\xa2ncoveanu, a fost reparat\xc4\x83 \xc8\x99i repictat\xc4\x83. \xc3\x8en anul 1910 a fost mutat\xc4\x83 de prin\xc8\x9bul Anton Bibescu pe mo\xc8\x99ia sa din Corcova. \xc3\x8en 1948, dup\xc4\x83 na\xc8\x9bionalizarea conacului \xc8\x99i mo\xc8\x99iei prin\xc8\x9bului, biserica a fost folosit\xc4\x83 ca depozit al I.A.S.-lui din localitate, iar apoi ca \xc8\x99i grajd pentru vite. Biserica a fost salvat\xc4\x83 de la ruinare de avocatul Constantin V. Robescu, juristul I.A.S.ului din Corcova, care, \xc3\xaen 1969, \xc3\xaen plin regim comunist, a primit aprobarea Departamentului Cultelor de a folosi materialul lemnos recuperabil \xc8\x99i de a recl\xc4\x83di biserica \xc3\xaen satul s\xc4\x83u, F\xc3\xa2nt\xc3\xa2na Domneasc\xc4\x83. Lucr\xc4\x83rile de reconstruc\xc8\x9bie, terminate \xc3\xaen 1977, au fost realizate de me\xc8\x99teri lemnari din zon\xc4\x83: Gheorghe R\xc4\x83doi din F\xc3\xa2nt\xc3\xa2na Domneasc\xc4\x83, Iosif D\xc4\x83escu \xc8\x99i Ion Ciuc\xc4\x83 din satul vecin Mijarca. Acoperi\xc8\x99ul din \xc8\x99indril\xc4\x83 a fost realizat de un me\xc8\x99ter din Mun\xc8\x9bii Apuseni. \xc3\x8en prezent, cum \xc3\xaen F\xc3\xa2nt\xc3\xa2na Domneasc\xc4\x83 mai exist\xc4\x83 un l\xc4\x83ca\xc8\x99 de cult, biserica este folosit\xc4\x83 ca \xc8\x99i capel\xc4\x83 funerar\xc4\x83 \xc3\xaen cimitirul din marginea de est a localit\xc4\x83\xc8\x9bii. Biserica a fost resfin\xc8\x9bit\xc4\x83 \xc3\xaen data de 19 octombrie 2008 de Episcopul Severinului \xc8\x99i Strehaiei.'